કેવો ભર્યો ભર્યો સંસાર! પતિ-પત્ની વચ્ચે છલકાતો પ્રેમ, પણ તેમાં એક અંતરાય. એક જ દુ:ખ. રાજુભાઈને સિગારેટનું વ્યસન. રમાબહેનને જરીકે ગમે નહીં, વારે વારે સમજાવે – પ્રેમથી, ગુસ્સાથી, ત્રાગું કરીને સુધ્ધાં. પણ રાજુભાઈનું વ્યસન છૂટે નહીં. ઘણી વાર પ્રયત્ન કરે, પાણી મૂકે. પણ બે-ચાર દિવસથી વધારે સિગારેટ છોડવાનો નિશ્વય ટકે નહીં. એક વાર તો રમા બહેને બે દિવસ ઉપવાસ કર્યાં. રાજુભાઈએ પણ બે દિવસ ખાધું નહીં. ત્યારે વળી આઠ-દસ દિવસ સિગારેટ છૂટેલી. પણ પાછું એનું એ. નિવૃત્ત થયા પછી તો અખંડ સ્મૉકિંગ ચાલ્યું.